Diari Oficial de la Generalitat Valenciana


Sumari del DOGV 5160, del 22-12-2005 (2005/14131)

DECRET 201/2005, de 16 de desembre, del Consell de la Generalitat, pel qual es crea un Institut d'Educació Secundària a València (Rascanya).
--------------------------------------------------------------------------------------------------------------------------------------------

### Dades del document

Número de DOGV
:   5160

Data del DOGV
:   22-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14115


Data del document
:   16-12-2005

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * València
    * ensenyament secundari
    * ensenyament públic
    * centre d'ensenyament

DECRET 201/2005, de 16 de desembre, del Consell de la Generalitat, pel qual es crea un Institut d'Educació Secundària a València (Rascanya). [2005/S14035]
  
El Mapa Escolar de la Comunitat Valenciana contempla la creació d'un Institut a València-Rascanya, per impartir-hi les ensenyances d'Educació Secundària. El centre atendrà la demanda de les ensenyances indicades en els districtes escolars Vl-7514 i Vl-7515.
  
Atenent estes previsions, l'Ajuntament de València, per acord adoptat en sessió plenària de 28 de març de 2003, va cedir a la Generalitat una parcel·la de 14.544 m², en la confluència del carrer Beata Genoveva Torres, avinguda dels Germans Machado i prolongació del carrer Ismael Merlo, per a la construcció del centre docent. La cessió va ser acceptada per Resolució del conseller d'Economia, Hisenda i Ocupació de 5 de juny de 2003, tot això en el marc de col·laboració establit en l'apartat tercer de la disposició addicional dèsset de la Llei Orgànica 1/1990, de 3 d'octubre, d'Ordenació General del Sistema Educatiu, i el Reial Decret 2.274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.
  
Per a albergar l'esmentat centre docent, la societat mercantil Construccions i Infraestructures Educatives de la Generalitat Valenciana, SA (CIEGSA), ha gestionat la construcció d'un nou edifici escolar conforme a les exigències establides en el Reial Decret 1.537/2003, de 5 de desembre, pel qual s'establixen els requisits mínims dels centres que impartisquen ensenyances escolars de règim general, i en l'Orde de 15 de maig de 1992, de la Conselleria de Cultura, Educació i Ciència, per la qual s'aproven els programes de necessitats per a la redacció de projectes de construcció de centres d'Educació Infantil, Educació Primària, Educació Infantil i Primària, Educació Secundària Obligatòria i Educació Secundària Completa, de la Generalitat.
  
L'article 13 de la Llei Orgànica 8/1985, de 3 de juliol, reguladora del Dret a l'Educació, establix que tots els centres tindran una denominació específica. L'article 3.2 del Decret 234/1997, de 2 de setembre, del Consell de la Generalitat, pel qual s'aprova el Reglament Orgànic i Funcional dels Instituts d'Educació Secundària, establix que els instituts nous dels quals el titular siga la Generalitat tindran la denominació específica que determine la Conselleria de Cultura Educació i Ciència, prèvia consulta al consell escolar municipal corresponent.
  
L'Ajuntament de València en sessió plenària de 30 de setembre de 2005, va aprovar, per unanimitat, proposar que s'assigne a l'institut de nova construcció en el barri de Benimaclet-Orriols la denominació del recentment difunt Antonio Cañuelo, històric dirigent del moviment veïnal en Benimaclet i president de la Federació d'Associacions de Veïns de València.
  
Per això, de conformitat amb el que establix l'article 17 de la Llei Orgànica 8/1985, de 3 de juliol, Reguladora del Dret a l'Educació, la Llei Orgànica 1/1990, de 3 d'octubre, d'Ordenació General del Sistema Educatiu, la Llei Orgànica 10/2002, de 23 de desembre, de Qualitat de l'Educació, i l'article 1 del Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Consell de la Generalitat, a proposta del conseller de Cultura, Educació i Esport i amb la deliberació prèvia del Consell de la Generalitat, en la reunió del dia 16 de desembre de 2005,
  
DECRETE
  
Article únic
  
Es crea el següent centre docent:
  
Província: València.
  
Localitat: València.
  
Districte: Rascanya.
  
Denominació: Institut d'Educació Secundària Antonio Cañuelo.
  
Codi: 05003904.
  
Titular: Generalitat.
  
Domicili: avinguda Alfauir, s/n.
  
Composició: 24 unitats d'Educació Secundària Obligatòria, 8 de Batxillerat i 4 Cicles Formatius de Formació Professional Específica.
  
Capacitat: 720 places escolars d'Educació Secundària Obligatòria, 280 de Batxillerat i 240 de Cicles Formatius de Formació Professional Específica.
  
DisposiciÓ addicional
  
El que establix este decret s'inscriurà en el Registre de Centres Docents de la Comunitat Valenciana.
  
Disposicions finals
  
Primera
  
Es faculta el conseller de Cultura, Educació i Esport perquè adopte totes les mesures que siguen necessàries per al compliment i desenvolupament del que establix este decret, així com per a modificar, si és el cas, el domicili, la denominació i configuració del centre.
  
Segona
  
Este decret entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entenen referits a l'inici del curs escolar 2005/2006, excepte pel que fa al nomenament de l'equip directiu, supòsit en què s'estenen a l'1 de juliol de 2005.
  
València, 16 de desembre de 2005
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ALEJANDRO FONT DE MORA TURÓN